‘ANC nie in staat om homself te reg te help’Mmusi Maimane, leier van die DA. Mmusi Maimane, die leier van die DA, het Sondag gesê die ANC het gewys hy is verby die punt van omdraai en pres. Jacob Zuma se toespraak by die ANC se verjaarsdagvieringe dui die “laaste asem van ŉ sterwende organisasie” aan. Zuma het Sondag die jaarlikse 8 Januarie-toespraak by die Orlando-stadion in Soweto, Johannesburg gelewer as deel van die ANC se 105de verjaarsdagvieringe. Maimane het gesê die ANC is uit voeling met sy ondersteuners en ŉ verdeelde party wat nie in staat is om homself reg te help nie. “Na die ANC se uitslae tydens die verkiesing in Augustus verlede jaar, sou mens ŉ nederige en introspektiewe terugskouing op die afgelope jaar verwag, asook betekenisvolle toewyding om werklike en ingrypende interne verandering te bewerkstellig,” het Maimane gesê. “In teenstelling daarmee is ons weer ŉ rooskleurige ‘goeie storie’ gevoer deur ŉ president wat die party se uitdunning oor die afgelope sewe jaar gelei het. Terwyl die res van die land vorentoe kyk, kan die ANC net liefdevol terugdink aan sy voormalige glorie.” Maimane het gesê die ANC het vandag in luuksheid fees gevier terwyl nege miljoen mense in die land sonder werk sit en geen hoop meer het om werk te kry nie. “Ons woon in ŉ diep onregverdige en ongelyke samelewing, waar die kleur van jou vel steeds bepaal of jy suksesvol sal wees in die lewe. En dit word net vererger deur die ANC wat ŉ oneerlike regering bestuur, wat hul vriende eerste stel en die mense van Suid-Afrika laaste.” Volgens Maimane vertrou Suid-Afrikaners nie meer die ANC nie en verlede jaar se verkiesingsuitslae is bevestig dit. “Die omdraaipunt is nou vinnig op pad vir Suid-Afrikaners van alle rasse, wat begin besef waar die DA regeer, is geleenthede en ŉ beter lewe vir almal. Terwyl die ANC praat, dóén die DA.” Julius Malema. Foto: Werner Beukes/SAPA Julius Malema, die leier van die EFF, het ook Sondag na die ANC gekap en gesê die party is besig om ineen te stort en moet sy ondersteuners met busse van ander provinsies aanry om ŉ suksesvolle geleentheid in Gauteng te hou. Malema het buite die Westville-gevangenis in Durban gepraat, nadat hy ŉ #FeesMustFall-student besoek het wat nog in aanhouding is. “Gauteng is weg [vir die ANC]. Die aankoms van die EFF het hulle uit die provinsie verwyder. ŉ Groeiende party [die EFF] het nie nodig gehad om [vir sy manifes-bekendstelling] ondersteuners met busse aan te ry of om ŉ kleiner plek te kies nie. Die EFF het geen ondersteuners van ander provinsies aangery nie, want die party het nie die geld om dit te doen nie,” het hy gesê. Hy het voorspel die ANC se volgende verjaarsdagvieringe sal by die King Zwelithini-stadion in Umlazi gehou word, waar die stadion slegs sitplek vir 10 000 mense het.